b'\n_START_ARTICLE_\nNele Kirsipuu\n_START_PARAGRAPH_\nNele Kirsipuu (s\xc3\xbcndinud 21. oktoobril 1990 Tallinnas) on Eesti filmire\xc5\xbeiss\xc3\xb6\xc3\xb6r ja videoblogija._NEWLINE_Kirsipuu on tegelenud aastaid ka laulmise ja tantsimisega, kuulunud tantsutruppi Palestra ja osalenud muusikalides. 2007. aastal oli ta \xc3\xbcks telesaate "Eesti otsib superstaari" esimese hooaja \xc3\xbcheksast finalistist._NEWLINE_Ta l\xc3\xb5petas 2010. aastal Tallinna \xc3\x9chisg\xc3\xbcmnaasiumi ning 2014. aastal Balti Filmi- ja Meediakooli re\xc5\xbeii erialal. Lisaks on ta \xc3\xb5ppinud Praha Etenduskunstide Akadeemia Filmi- ja Telekoolis._NEWLINE_Kirsipuu k\xc3\xa4e all on valminud l\xc3\xbchim\xc3\xa4ngufilmid "Pealt kullakarvaline" (2011), "V\xc3\xb5lutari Leivap\xc3\xa4tsid" (2012), "Roll of the Die" (2013) ja "Hiis" (2014)._NEWLINE_"V\xc3\xb5lutari Leivap\xc3\xa4tsid" sai 2014. aastal 76. \xc3\xbclemaailmsel UNICA filmifestivalil pronksmedali ja 49. Eesti amat\xc3\xb6\xc3\xb6rfilmide festivalil esikoha filmi\xc3\xbcli\xc3\xb5pilaste grupis. See on v\xc3\xb5itnud auhindu ka muudel filmifestivalidel._NEWLINE_N\xc3\xa4itlejana on Nele Kirsipuu osalenud Tervise Arengu Instituudi eestvedamisel valminud HIV-teemalises \xc3\xb5ppefilmis "Die Young 2" (2007), olles \xc3\xbcks peaosalisi._NEWLINE_2014. aasta l\xc3\xb5pus hakkas ta pidama videoblogi.'